KAZALO

1. Uvod..................................................................... 3

2............ Namenski prejemki za EKJS. 3

3............ Pripombe k začasnemu izvajanju proračuna EKJS za leto 2013. 4

4............ Izvajanje namenskih prejemkov za EKJS. 6

5. Sklepi............................................................. 6

priloga 1: || Začasna poraba odobrenih proračunskih sredstev EKJS do 31.12.2013

1. Uvod

Začasno izvajanje proračuna EKJS za leto 2013 je predstavljeno v priloženi preglednici. Predvidoma bo znašal 45 295,5 milijona EUR. Ta znesek v glavnem odraža odhodke EKJS v okviru deljenega upravljanja, kot so jih prijavile države članice med 16. oktobrom 2012 in 15. oktobrom 2013, vključno s popravljenimi zneski na podlagi potrditve obračunov EKJS in zmanjšanji mesečnih povračil v teku proračunskega leta. Poleg tega vključuje oceno neposrednih odhodkov v višini približno 27,1 milijona EUR, ki naj bi se predvidoma izvedli do 31. decembra 2013.

2. Namenski prejemki za EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi odločitev o potrditvi skladnosti, iz nepravilnosti in prelevmanov na mleko, namenski prejemki za financiranje odhodkov EKJS. Namenski prejemki se lahko v skladu s temi določbami uporabijo za financiranje katerih koli odhodkov EKJS. Če se del teh prejemkov ne porabi, se neporabljeni del samodejno prenese v naslednje proračunsko leto[1].

Kot je bilo navedeno že v prejšnjih poročilih sistema zgodnjega opozarjanja, so razpoložljivi namenski prejemki po prvotnih ocenah Komisije v letu 2013 znašali 1 533 milijonov EUR, in sicer:

– pričakovani namenski prejemki v proračunskem letu 2013 so bili ocenjeni na 628 milijonov EUR. Pričakovani so bili prejemki iz popravkov pri potrditvi skladnosti in prejemki iz nepravilnosti v višini 389 milijonov EUR oziroma 161 milijonov EUR. Prejemki iz prelevmana za mleko so bili ocenjeni na 78 milijonov EUR;

– Pričakovani namenski prejemki, ki naj bi se v proračunskem letu 2013 prenesli iz proračunskega leta 2012, so bili ocenjeni na 905 milijonov EUR.

Komisija je v proračunu za leto 2013 te prvotno ocenjene namenske prejemke v višini 1 533 milijonov EUR namenila dvema shemama, in sicer:

– 500 milijonov EUR za operativne sklade za organizacije proizvajalcev v sektorju sadja in zelenjave ter

– 1 033 milijonov EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 267 milijonov EUR oziroma 30 635 milijonov EUR. Vsota zgoraj navedenih odobrenih proračunskih sredstev in namenskih prejemkov ustreza skupni oceni razpoložljivih odobrenih proračunskih sredstev v višini 767 milijonov EUR za operativne sklade za organizacije proizvajalcev v sektorju sadja in zelenjave ter 31 668 milijonov EUR za shemo enotnega plačila.

V Prilogi 1, ki prikazuje začasno izvajanje proračuna za leto 2013, odobrena proračunska sredstva za člene za sektor sadja in zelenjave ter za ločene neposredne pomoči predstavljajo odobrena proračunska sredstva za navedeni shemi, ki znašajo 611 milijonov EUR oziroma 38 076 milijonov EUR, pri čemer niso upoštevani zgoraj navedeni namenski prejemki. Če prištejemo namenske prejemke za ta sektorja, znašajo skupna odobrena sredstva v proračunu za leto 2013 za sektor sadja in zelenjave 1 111 milijonov EUR, za sektor ločenih neposrednih pomoči pa 39 109 milijonov EUR.

3. Pripombe k začasnemu izvajanju proračuna EKJS za leto 2013

Raven začasnega izvajanja proračuna za leto 2013 je predstavljena v Prilogi 1. V nadaljevanju je kratko pojasnilo nekaterih proračunskih členov, pri katerih se kažejo največje razlike med dejanskimi odhodki in ustreznimi odobrenimi proračunskimi sredstvi iz proračuna za leto 2013.

3.1. Tržni ukrepi

Prevzem odobrenih proračunskih sredstev za posege na kmetijskih trgih je bil v primerjavi z ravnjo odobrenih proračunskih sredstev višji za 421,5 milijona EUR, toda nižji za 78,5 milijona EUR, če upoštevamo 500 milijonov EUR, ki so bili predvideni kot namenski prejemki za to poglavje. To razhajanje je neto učinek poteka izvajanja, predvsem v sektorju sadja in zelenjave ter vinskem sektorju in sektorjih prašičjega mesa in perutninskega mesa.

3.1.1. Programi za hrano (–8,6 milijona EUR)

Ena država članica je imela proti koncu proračunskega leta težave pri izvajanju, kar je privedlo do rahlo premajhne porabe odobrenih proračunskih sredstev, predvidenih v proračunu za programe za hrano za leto 2013. Leto 2013 je zadnje leto izvajanja teh programov v okviru EKJS.

3.1.2. Sadje in zelenjava (+527,1 milijona EUR v primerjavi z odobrenimi sredstvi)

Takšna bistveno prevelika poraba odobrenih proračunskih sredstev je posledica primerjave odhodkov tega sektorja z odobrenimi proračunskimi sredstvi za leto 2013, ki ne vključujejo namenskih prejemkov za ta sektor. Če se vključi tudi namenske prejemke v višini 500 milijonov EUR za ta sektor (glej opombo * na dnu priložene tabele), skupni znesek odobrenih proračunskih sredstev naraste na 1 111 milijonov EUR, poraba pa postane rahlo previsoka za 27,1 milijon EUR.

Takšna prevelika poraba je skupni rezultat različnih stopenj izvajanja shem, ki se financirajo iz sredstev, odobrenih za ta sektor.

V zvezi z operativnimi skladi za organizacije proizvajalcev ter programom razdeljevanja sadja v šolah so imele države članice nižje odhodke od prvotno napovedanih v proračunu.

Vendar so bili odhodki držav članic za pomoči v zvezi z začasnim priznanjem skupin proizvajalcev znatno višji od odobrenih proračunskih sredstev, ki so na voljo za to shemo v proračunu za leto 2013.

Odhodki, ki presegajo razpoložljiva odobrena proračunska sredstva za ta sektor, se bodo krili iz namenskih prejemkov za ta sektor in prenosa odobrenih proračunskih sredstev iz drugih proračunskih postavk.

3.1.3. Proizvodi sektorja za pridelavo grozdja (–27,4 milijona EUR)

Takšna premajhna poraba je posledica nekoliko nižjih odhodkov nekaterih držav članic za nacionalne podporne programe za vinski sektor (v primerjavi s proračunsko zgornjo mejo) in pri programu krčenja, ki se financira po tem proračunskem členu.

3.1.4. Mleko in mlečni izdelki (–12,9 milijona EUR)

Takšna premajhna poraba je posledica manjših odhodkov držav članic za zasebno skladiščenje masla in izvajanje programa „mleko za šole“ v primerjavi z odhodki, predvidenimi v proračunu.

3.1.5. Prašičje meso, jajca in perutninsko meso ter čebelarski in drugi živalski izdelki (–33,5 milijona EUR)

Ta premajhna poraba je posledica manjših odhodkov za nadomestila za izvoženo perutnino po znižanjih stopnje izvoznih nadomestil oktobra 2012 in februarja 2013 ter končni določitvi ničelne stopnje julija 2013.

3.2. Neposredne pomoči

Prevzem odobrenih proračunskih sredstev za neposredne pomoči je bil v primerjavi z ravnjo odobrenih proračunskih sredstev višji za 728,5 milijona EUR, toda nižji za 304,5 milijona EUR, če upoštevamo 1 033 milijonov EUR, ki so bili predvideni kot namenski prejemki za to poglavje. Do razlike je prišlo predvsem zaradi sektorja ločenih neposrednih pomoči.

3.2.1. Ločene neposredne pomoči (+768 milijonov EUR v primerjavi z odobrenimi proračunskimi sredstvi)

Takšna prevelika poraba odobrenih proračunskih sredstev je posledica primerjave odhodkov za ločene neposredne pomoči z odobrenimi proračunskimi sredstvi za leto 2013, ki ne vključujejo namenskih prejemkov za ta sektor. Če se vključijo tudi namenski prejemki v višini 1 033 milijonov EUR za ta sektor (glej opombo * na dnu priložene tabele), skupni znesek odobrenih proračunskih sredstev naraste na 39 109 milijonov EUR, prevelika poraba pa postane premajhna (–265 milijonov EUR).

Takšna rahlo premajhna neto poraba je predvsem posledica nepričakovanih nižjih odhodkov držav članic za izvajanje sheme enotnega plačila (SEP). Po drugi strani pa so države članice rahlo prekomerno porabile napovedana odobrena proračunska sredstva za shemo enotnega plačila na površino (SAPS), kar je povzročilo premajhno neto porabo v višini 99,3 % potreb po ločenih pomočeh.

3.2.2. Druge neposredne pomoči (–38,6 milijona EUR)

Takšna premajhna poraba je predvsem posledica nekoliko nižjih odhodkov za ukrepe vezane posebne podpore v skladu s členom 68 Uredbe Sveta (ES) št. 73/2009 in zaradi znatnih popravkov, ki so jih sporočile nekatere države članice za nekatere sheme. Po drugi strani pa je bil proračun, ki je na voljo za plačila neposrednih pomoči v okviru programa možnosti za oddaljene in otoške regije (POSEI), prekoračen po sprejetju Uredbe Sveta (ES) št. 228/2013, ki je odobrila enkratno plačilo premije za proizvajalce banan v finančnem letu 2013.

3.3. Revizija odhodkov za kmetijstvo 3.3.1. Potrditev obračunov iz preteklih let (+206 milijonov EUR)

Komisija je v dopolnilnem pismu za leto 2013 predlagala popravke v višini –56 milijonov EUR na podlagi povprečnega izvajanja v preteklih letih, saj takšni popravki niso predvidljivi. V novem predlogu proračuna, oblikovanem novembra, je bil po neuspelem prvem spravnem postopku ta znesek povečan na –100 milijonov EUR. Po spravnem postopku 5. decembra 2012 je proračunski organ sprejel proračun 2013, v katerem je bil ta znesek na koncu določen na –200 milijonov EUR.

Na podlagi odločitev o potrditvi skladnosti, ki jih je leta 2013 sprejela Komisija, so bili izvedeni pozitivni popravki v korist držav članic v višini približno 6 milijonov EUR. Dodatni popravki v višini približno –2,5 milijona EUR, ki izhajajo iz neupoštevanja plačilnih rokov s strani držav članic, so bili predloženi Odboru za kmetijske sklade novembra 2013. Učinki te odločitve niso upoštevani v zneskih v Prilogi I, ki prikazuje začasno izvajanje proračuna. Zato skupni neto popravki, ki jih je predlagala Komisija, znašajo 3,5 milijona EUR in ne 6 milijonov EUR, kot je navedeno v preglednici v Prilogi I.

Po dodatku zgoraj navedenih neto popravkov znesku –200 milijonov EUR, ki ga je sprejel proračunski organ za potrditev obračunov iz preteklih let v proračunu za leto 2013, je Komisija predlagala prenose med poglavji v višini 203,5 milijona EUR, da bi se ta proračunska postavka v letu 2013 zaprla.

4. Izvajanje namenskih prejemkov za EKJS

Preglednica v Prilogi I kaže, da so skupni namenski prejemki, razpoložljivi v letu 2013, znašali 2 074,6 milijona EUR. V primerjavi s prvotno napovedanim zneskom v višini 1 533 milijonov EUR gre za 541,6 milijona EUR višji znesek.

Ta razlika je delno posledica dejstva, da je bil znesek namenskih prejemkov, ki so se prenesli iz leta 2012 v leto 2013 in so znašali 1 245,6 milijona EUR, za 340,6 milijona EUR višji od zneska 905 milijonov EUR, ki je bil prvotno predviden v proračunu. Ta znesek je vključeval približno 755 milijonov EUR iz začasnega sklada za prestrukturiranje industrije sladkorja, ki so ostali po izplačilu vseh zapadlih plačil iz tega sklada. Treba je poudariti, da so se namenski prejemki, ki so se prenesli iz leta 2012 v leto 2013, v celoti uporabili za financiranje odhodkov EKJS v proračunskem letu 2013.

Poleg tega so namenski prejemki, ki so bili na novo pobrani v letu 2013, znašali 828,9 milijona EUR v primerjavi s 628 milijoni EUR, predvidenimi v proračunu. Razlog za to je v glavnem dejstvo, da je Komisija leta 2013 sprejela dodatno odločbo o skladnosti. Del na novo pobranih namenskih prejemkov, ki se v letu 2013 ne bo uporabil, se bo prenesel v proračun EKJS za leto 2014 za financiranje odhodkov, nastalih v navedenem letu.

5. Sklepi

Začasni odhodki v okviru proračuna EKJS za leto 2013, vključno z ocenami neposrednih odhodkov do 31. decembra 2013, so presegli 1 339 milijonov EUR v primerjavi z odobrenimi proračunskimi sredstvi, kar se krije iz razpoložljivih namenskih sredstev v višini 2 074,6 milijona EUR.

Še vedno je treba izvesti številne prilagoditve in prerazporeditve odobrenih proračunskih sredstev ob koncu leta. Ob upoštevanju teh prilagoditev ter potreb po financiranju zgoraj opredeljenega proračuna za leto 2013 se ocenjuje, da bo preostali znesek namenskih prejemkov, ki se prenesejo v proračun EKJS za leto 2014, znašal približno 700 milijonov EUR. Treba je omeniti, da je bil znesek namenskih prejemkov, ocenjen na 615 milijonov EUR, že upoštevan v dopolnilnem pismu št. 2/2014.

[1] V členu 14 Uredbe (EU, Euratom) št. 966/2012 Evropskega Parlamenta in Sveta o finančnih pravilih, ki se uporabljajo za splošni proračun Unije, je določeno, da se notranji namenski prejemki prenesejo samo za eno leto. Zato se za dobro upravljanje proračuna ti namenski prejemki na splošno porabijo najprej, pred odobrenimi proračunskimi sredstvi zadevnega proračunskega člena.